**HÁZIREND \* PART ÜDÜLŐ 2017.**

**ÁLTALÁNOS INFORMÁCIÓK**

Az üdülő címe: 8172 Balatonakarattya, Koppány sor 41.

Az üdülőben – a hotel épületben – 24 órás recepció működik.

A recepció elérhetősége: [info@partudulo.com](mailto:info@partudulo.com); 36-70-603-7521

Legközelebbi vasúti megállóhelyek:

Balatonkenese – Üdülőtelep: 800 méter

Balatonakarattya: 2400 méter

Legközelebbi autóbusz megállóhelyek:

Balatonakarattya, üdülő: 1200 méter

Balatonakarattya, vasútállomás lejárati út: 2400 méter

menetrend információk:

[www.elvira.hu](http://www.elvira.hu)

[www.menetrendek.hu](http://www.menetrendek.hu)

**VÉSZHELYZET**

Vészhelyzet esetén értesítendő szervezetek, hatóságok:

Vészhelyzet: 112

Rendőrség: 107

Tűzoltóság: 105

Mentők: 104

Part Üdülő recepció nappal: +36-20-528-5660

Part Üdülő éjszakai ügyelet: +36-30-550-0525

**PROGRAMAJÁNLAT**

* 1 órás sétahajózás Balatonkenese kikötőből
* Kerékpáros kirándulások
  + Balatonkenesére, a Tátorján tanösvényhez,
  + Nádasdladányba, a kastélyhoz,
  + Balatonfűzfőre, a kalandparkba és a nyáribob pályához
* Autóval / tömegközlekedéssel: Siófok v. Balatonfüred; kiemelt szórakozóhelyek
* Sétatávolság: Balatonakarattya, magasparti kilátó
* Kicsit távolabb a Balaton körül: Tihany, Salföldi major, Badacsony

Az üdülőt és összes szolgáltatását minden Vendég kizárólag saját felelősségre veheti igénybe.

A házirend betartása az üdülő minden vendége számára kötelező.

**BE- ÉS KIJELENTKEZÉS, ADMINISZTRÁCIÓ**

Minden vendég köteles érkezéskor a recepción a bejelentkezést elvégezni, megadni az ehhez szükséges személyes adatokat. A szobák (előzetes ellentétes megállapodás hiányában) 15 órától foglalhatók el.

Távozás napján a lakrészeket közvetlenül reggeli idő után, legkésőbb 10 óráig kell elhagyni.

A korán érkező és későn távozni szándékozó Vendégek részére a recepción csomagelhelyezést biztosítunk. A csomagban elhelyezett értéktárgyakért felelősséget nem vállalunk.

Az üdülő szolgáltatásai (sportpályák, különtermek, stb.) az érkezés napján 10 órától a távozás napján 20 óráig használhatók.

**TARTÓZKODÁS**

A szobák takarított állapotban kerülnek átadásra. Az ezzel kapcsolatos észrevételeket, minőségi hiányosságokat a gyors korrekció érdekében a szoba elfoglalása után 1 órán belül kérjük a recepción jelezni, ellenkező esetben a reklamációt érdemben nem tudjuk kezelni.

Ellenkező megállapodás hiányában a tartózkodás alatt a szobákban nem végzünk takarítási munkákat. Szükség esetén (hulladék leszedése, ágyneműcsere igénye) kérjük, a recepción jelezzék igényüket. Távozáskor nem szükséges a takarítást elvégezni vagy az ágyneműt lehúzni. A szobákban hagyott tárgyakért felelősséget nem vállalunk. A szobakulcsok átvétele után a kulcsokat ne adják ki kezükből, a recepción leadni kizárólag kijelentkezéskor szükséges.

A szobák felszereléséért és állapotáért a Vendéget a tartózkodás alatt anyagi felelősség terheli. Kérjük, ügyeljenek a berendezések épségére. A felelősség nem vonatkozik a természetes elhasználódásból és a vis major esetekből származó káreseményre.

Amennyiben műszaki hibát vagy higiéniai problémát észlelnek, kérjük, haladéktalanul jelezzék a recepción.

Az üdülő területén kizárólag a kijelölt helyeken (hotel épület előtti tér, büfé előtti tér) engedélyezett a dohányzás, ezáltal TILOS a szobákban, közösségi területeken.

Az üdülő mindkét kapuja 24 órán át nyitott, kérjük, értéktárgyaikra fokozottan figyeljenek. Az üdülőben Vendégeink kényelme és biztonsága érdekében karszalag rendszer működik. A tartózkodás alatt az érkezéskor kapott karszalag viselése kötelező.

Az üdülőbe ütő és vágóeszközöket, fegyvernek minősülő tárgyakat behozni szigorúan TILOS.

Narkotikummal való visszaélés minden esetben feljelentést von maga után.

Az üdülőben történő rendbontó viselkedés azonnali intézkedést (kizárást) von maga után.

22-08 óra között kérjük, kerüljék a hangoskodást, segítsék a pihenni vágyók nyugalmát.

A talált tárgyakat kérjük, a recepción legyenek szívesek leadni.

A jogosulatlanul igénybe vett szolgáltatások utólag a Vendég részére felszámításra kerülnek.

Az üdülőbe 18 éven aluli Vendég csak szülői felügyelettel vagy kísérő pedagógussal léphet be.

**KÖZÖSSÉGI TERÜLETEK**

Az üdülő beltéri közösségi terei díjmentesen használhatók, azonban előzetes foglalás, időpont egyeztetés szükséges az üdülő recepcióján. A közösségi terek használata idején a Vendég a terület berendezéseiért és állagáért anyagi felelősséget vállal.

Az Üdülőben található közösségi mellékhelyiségeket naponta 3 alkalommal takarítjuk. A takarítás idejére, rövid időre a használatukat korlátozhatjuk. Ezen területek tisztaságára kérjük, kiemelten ügyeljenek, probléma esetén azonnal értesítsék a személyzetet.

**ÉTKEZÉSEK**

Az üdülő területén teljes ellátási igényt is kielégítő, menza rendszerű étterem működik. A menza étkezések igénybevételéhez előzetes jelzés és fizetés szükséges.

Az étteremből evőeszközök, tányérok, poharak kivitele TILOS.

Az üdülő területén, a rönkház földszintjén büfé működik. A büfék kínálatával, működésével kapcsolatos észrevételeket a catering felelős kollégánál vagy a recepción várjuk.

Vendégeink számára főzési tevékenység előzetes bejelentés után kizárólag a kijelölt tűzrakóhelyen lehetséges. TILOS a szobákban, közösségi területeken bármilyen főzési tevékenységet folytatni (pl. kávéfőző, főzőlap, vízmelegítő, stb.)

Étel és ital kizárólag személyes fogyasztási mennyiségben hozható az üdülőbe.

Ellenkező megállapodás hiányában TILOS kereskedelmi tevékenységet folytatni az üdülő területén.

A közösségi területeken elhelyezett hűtőszekrények használata saját felelősségre történik. Gyógyszerek és fontos készítmények hűtéséhez kérjék a recepció segítségét.

**BALATON PART**

Az üdülőhöz tartozó partszakasz használata minden esetben a kifüggesztett strandrend szerint történik.

TILOS a parton tartózkodni annak zárva tartása idején.

A vízben való fürdési lehetőséget a balatoni vizirendészet szabályozza, kérjük figyeljék a kihelyezett tájékoztatót és a viharjelzést. A Balatonban mindenki saját felelősségére tartózkodik.

TILOS ittas állapotban a vízben tartózkodni.

Kérjük, kerüljék a tűző napon való tartózkodást 11-15 óra között.

**SZABADTÉR**

Az üdülő sportpályái díjmentesen használhatóak, azonban a kizárólag rendeltetésszerű használat engedélyezett. Sporteszközök kölcsönzése a készlet erejéig a recepción lehetséges. A sportpályák használata minden esetben saját felelősségre történik.

A sportpályák használatával kapcsolatban előzetes foglalás lehetséges, ezügyben előnyt élveznek a sportszakosztályok, edzőtáborok.

Az üdülő parkosított részén kérjük, fokozottan ügyeljenek a cigaretta csikkek eldobásával keletkező veszélyekre, a szemetelésre és a környezet megóvására. Kérjük, használják a kihelyezett hulladékgyűjtő edényeket.

Az üdülő egész területén TILOS a tűzrakás (kivéve a kijelölt tűzrakó helyet).

Parkolni kizárólag a kijelölt helyeken, a szállásokhoz tartozó parkolókban lehet. Az üdülő sportpályáira, murvával burkolt közlekedőútjaira és a park területére gépkocsival behajtani szigorúan TILOS. Kérjük, ügyeljenek az üdülő egész területén érvényben lévő KRESZ betartására. Kérjük gépkocsival való közlekedés esetén fokozottan ügyeljenek az üdülő Vendégeire.

Az üdülőhöz tartozó ősfás parkban kérjük, fokozottan ügyeljenek az állatokra, kérjük nyugalmukat ne zavarják.